หอบเอกสารค้านยึดสนามกอล์ฟ
เจ้าของสนามกอล์ฟไมด้า กาญจนบุรี หอบเอกสาร น.ส.3-ภทบ.5 คัดค้านยึดคืนที่ดิน ส.ป.ก.กว่า 900 ไร่
11 ส.ค. 2559

เจ้าของสนามกอล์ฟไมด้า กาญจนบุรี หอบเอกสาร น.ส.3-ภทบ.5 คัดค้านยึดคืนที่ดิน ส.ป.ก.กว่า 900 ไร่
นายสรรเสริญ อัจจุตมานัส เลขาธิการสำนักงานปฏิรูปที่ดินเพื่อเกษตรกรรม (ส.ป.ก.) เปิดเผยว่า เมื่อวันที่ 10 ส.ค.ที่ผ่านมา ได้รับแจ้งว่าผู้ครอบครองที่ดินสนามกอล์ฟไมด้า กอล์ฟ คลับ ในพื้นที่หมู่ 7 ต.ลาดหญ้า อ.เมือง จ.กาญจนบุรี 1.739 ไร่ ซึ่งอยู่เขตที่ดิน ส.ป.ก.ที่ปิดประกาศเรียกคืนตามคำสั่งหัวหน้าคณะรักษาความสงบแห่งชาติ (คสช.) ที่ 36/2559 ได้ยื่นเอกสารแสดงสิทธิในที่ดินดังกล่าวรวม 900 ไร่ แบ่งเป็นเอกสารสิทธิที่ดิน น.ส.3 จำนวน 400 ไร่ และเอกสารการเสียภาษีบำรุงท้องที่ (ภาษีดอกหญ้า) หรือ ภบท.5 อีก 400 ไร่ ซึ่ง ส.ป.ก.จะเข้าไปตรวจสอบต่อไปว่าเอกสารสิทธิดังกล่าวได้มาอย่างถูกต้องหรือไม่
นายวัชรินทร์ วากะมะนนท์ ปฏิรูปที่ดินจังหวัดกาญจนบุรี เปิดเผยหลังการประชุมคณะทำงานศูนย์ปฏิบัติการแก้ไขปัญหาการครอบครองที่ดินในเขต ส.ป.ก. โดยมิชอบระดับจังหวัดว่า ขณะนี้ ส.ป.ก. จ.กาญจนบุรี ได้ปิดประกาศเรียกคืนที่ดิน ส.ป.ก.ที่มีการครอบครองโดยมิชอบตั้งแต่ 500 ล้านไร่ขึ้นไป ครบทั้ง 16 แปลง เนื้อที่ทั้งหมด 1.75 หมื่นไร่แล้ว และล่าสุดมีผู้ยื่นคัดค้าน 390 ราย ในพื้นที่ 13 แปลง เนื้อที่ 8,222 ล้านไร่
“แปลงที่ดินที่มีการติดประกาศเรียกคืนเมื่อวันที่ 1 ส.ค.นั้น ส.ป.ก.จะตรวจสอบเอกสารคัดค้านให้แล้วเสร็จภายในวันที่ 31 ส.ค. ส่วนพื้นที่ที่มีการปิดประกาศเรียกคืนที่ดินเมื่อวันที่ 16 ส.ค. จะพิจารณาเอกสารคัดค้านให้แล้วเสร็จภายในวันที่ 7 ก.ย. หากเอกสารสิทธิที่ดินที่นำมาแสดงมิชอบ ส.ป.ก.จะให้เวลาออกจากพื้นที่ 30 วัน และหากไม่ยอมออกจากพื้นที่จะประสานกับทหาร ตำรวจ ฝ่ายปกครอง และผู้นำท้องถิ่น เข้ายึดคืนที่ดินต่อไป” นายวัชรินทร์ กล่าว
นายวัชรินทร์ กล่าวว่า ในส่วนที่ดิน ส.ป.ก.ที่เป็นสนามกอล์ฟไมด้า กอล์ฟ คลับ ตั้งอยู่หมู่ 7 ต.ลาดหญ้า อ.เมือง จ.กาญจนบุรี 1.739 ไร่นั้น ล่าสุดมีผู้ยื่นเอกสารสิทธิที่ดินอื่นๆ คัดค้านแล้ว 84 ราย เนื้อที่ 42 ไร่ โดยผู้ยื่นคัดค้านเป็นกลุ่มนักกอล์ฟที่ซื้อสิทธิการเป็นสมาชิกของสนามกอล์ฟเอาไว้ นอกจากนี้ เมื่อวันที่ 10 ส.ค.ที่ผ่านมาได้มีผู้นำเอกสารสิทธิที่ดินที่แสดงการครอบครองที่ดินสนามกอล์ฟไมด้า กอล์ฟ คลับ โดยถูกต้องตามกฎหมายมายื่นให้กับ ส.ป.ก. จำนวน 1 ลัง ซึ่ง ส.ป.ก.จะตรวจสอบให้แล้วเสร็จใน 30 วัน 
สำหรับที่ดิน ส.ป.ก. ใน จ.กาญจนบุรี แปลงอื่นๆ ที่เหลืออีก 3 แปลง เนื้อที่ 9,344 ไร่ หากครบกำหนด 30 วัน หลังจากปิดประกาศคือ ในวันที่ 31 ส.ค.นั้น หากไม่มีผู้มาคัดค้าน ส.ป.ก. จ.กาญจนบุรี จะต้องส่งมอบที่ดินที่ยึดคืนมาได้ให้แก่คณะอนุกรรมการจัดที่ดินจังหวัด (คทช.จังหวัด) ที่มีผู้ว่าราชการจังหวัดเป็นประธาน จากนั้นคณะกรรมการจึงจะพิจารณาจัดที่ดินทำกินให้แก่เกษตรกรและผู้ที่ไม่มีที่ดินทำกิน